Egil Svartdahl

Egil Lund Svartdahl (født 16. august 1954 i Sarpsborg) er pastor, predikant og programleder i TV og kjent som «TV-pastor» i TV 2. Han har vært pastor for flere pinsemenigheter. Egil Svartdahl er sønn av predikanten Hans Svartdahl og bror til Aril Svartdahl.

 Livsløp 
Svartdahl vokste opp i Drammen og utdannet seg som konditor og arbeidet i faget en kort tid. Men han hadde kall til å formidle evangeliet. I 1972 gikk han en fem-ukers bibelskoleutdanning ved Filadelfia Oslo.

Svartdahl ble i tidlig alder engasjert i menighetens arbeid og begynte som ungdomsmedarbeider i Filadelfia Oslo. I 1976 var han sentral i ledelsen da den første ungdomsfestivalen på Hedmarktoppen folkehøyskole ved Hamar ble arrangert. Festivalen ble etterhvert en årlig tradisjon og vokste i størrelse. Han sluttet som ungdomsarbeider i Filadelfia i 1983.

Svartdahl tok arbeid hos Jahr og sønner i ett år før han ble pastor (forstander) i pinsemenigheten Filadelfia Kristiansand. Svartdahl var idérik, og for å nå byens befolkning med evangeliet begynte menigheten med nærradio og lokal-TV. Etter åtte år som pastor tok Svartdahl en pause. I 1995 ble Svartdahl igjen forstander i Filadelfia, Oslo. Fra 2008 ble Svartdahl engasjert som «TV-pastor» på heltid.

I forbindelse med at Egil Svartdahl fikk utmerkelsen Medierosen (2005) ble det sagt at: «… han er god til å lytte og har en særlig nærhet til mennesker han intervjuer og likeså til seerne. Han er kreativ og original og samtidig dyktig til å kommunisere sitt budskap.»

I anledning gullbryllupet 11. januar 2025, byttet Egil og Turid navn til Lund Svartdahl. 

 Programleder 

 TV 

 Lokal-TV 
Svartdahl ledet programserien Under åpen himmel på en lokal TV-stasjon fra 1991 til 1992.

 TV 2 
I 1992 flyttet familien tilbake til Oslo, og Svartdahl begynte som programleder i TV 2. Programmene som ble utviklet ble produsert av TV Inter og var Under åpen himmel, Gudesens konditori og senere SøndagsÅpent. Programmet Søndagsåpent ble etterhvert sett av over 400 000 seere. I programmet besøker Svartdahl mennesker i Norge på leting etter spor av Jesus i menneskenes liv og hverdag. Programdirektør i TV2 Dan Børge Akerø uttalte i 1992 om Svartdahls ansettelse og fremtid i kanalen at "Det skal være rom for ren forkynnelse, og ren underholdning."

Høsten 2008 var han programleder for Pastor på prøve. I den nye serien oppsøkte han folk på arbeidsplassene deres, hvor han jobbet sammen med dem noen dager som kolleger. Programmet er basert på samtaler mellom Svartdahl og arbeiderne.Verdens Gang 2. september 2008 Pettersen, Jørn: «Blir TV-pastor på heltid»

Fra 2013 til 2018 var Svartdahl programleder i Reisen Hjem på TV2, som gikk i 9 sesonger og til sammen 33 episoder. Serien tok for seg norske kjendisers tros- og livsreise. Gjennom seriens dype portretter fikk man innblikk i mange folkekjære personligheters til da ukjente trosliv; Svartdahl hadde blant annet gjester som Geir Lippestad, Maria Arredondo, Per Fugelli, Siv Jensen, Hans Olav Lahlum, Helene Bøksle og Venke Knutson i programmet. Geir Lippestad, som mistet sin 17 år gamle datter i juni 2013, fortalte om de siste timene med datteren i Reisen Hjem. Lippestad var åpen om at han ba Gud om hjelp, og uttalte: "det jeg husker jeg ba om var rett og slett at han måtte hjelpe meg til å være her nå for Rebekka til neste dag". Aune Sand uttalte i 2013 at "... det er mer personlig å snakke om tro enn om sex". Alle episodene ble gjort tilgjengelige på TV-Inters YouTube-kanal i 2018.

 Programmer 
 1991–1992 Under åpen himmel (lokal-tv)
 1993–1995 Gudesens Conditori
 1998–2004 Søndagsåpent
 2005–2007 TV-pastoren
 2008–2011 Pastor på prøve
 2012 Fyrlyset
 2013–2018 Reisen hjemTV Inters produksjoner  - 
besøkt: 20. desember 2014

 Sosiale medier 
I november 2019 startet Svartdahl som programleder i PlussOrd. Hver dag i ett år fra 28. oktober 2019 publiserte han ett minutt lange «ord for dagen» på Facebook og Instagram. Hver lille andakt inneholdt en tanke, et bibelvers og en bønn, og ble avsluttet med velsignelsen fra 4. Mos 6:24-16. Hver søndag publiserte han en lengre andakt som oppsummerte ukas tema.

 Priser 
 1995 – Petter Dass-prisen
 2005 – Medierosen, for programmet Søndagsåpent
 2011 – Økumenikkprisen fra Norges Kristne RådEgil Svartdahl får Økumenikkprisen 2011  - besøkt: 3. april 2011
 2024 – Ærespris fra den kristne organisasjonen Tro & MedierFacebook, 14. oktober 2024: Egil Svartdahl mottok i dag ærespris fra Tro & Medier for mange års tjeneste på TV og i mediene

 Referanser 

 Eksterne lenker 
Dagbladet: «Jeg skal ikke drive bordell i himmelen»
Reisen Hjem på YouTube
Om Plussord i magasinet Krigsropet

Kategori:Programledere for TV 2
Kategori:Vinnere av Petter Dass-prisen
Kategori:Norske pastorer og predikanter i Pinsebevegelsen
Kategori:Norske TV-programledere
Kategori:TV-predikanter
Kategori:Personer fra Sarpsborg kommune